NWR คาดปีนี้ยอดโอน โต 6 เท่าตัว! ลุยเปิด 2 โครงการใหม่ 1.6 พันลบ.
NWR คาดธุรกิจอสังหาฯปีนี้ยอดโอน โต 6 เท่าจากปีก่อน มาที่ 600 ลบ. เตรียมเปิด 2 โครงการใหม่ มูลค่า 1.6 พันลบ.
18 ม.ค. 2560

นายอภิชาติ รักช้าง กรรมการผู้จัดการ บริษัท มานะ พัฒนาการ จำกัด บริษัทในเครือบริษัท เนาวรัตน์พัฒนาการ จำกัด (มหาชน) หรือ NWR เปิดเผยว่า ในปี 60 บริษัทตั้งเป้าหมายรายรับจากยอดโอนกรรมสิทธิ์เติบโตขึ้น 6 เท่า หรืออยู่ที่ 600 ล้านบาท จากปีก่อนที่มีรายรับจากยอดโอนกรรมสิทธิ์กว่า 100 ล้านบาท ส่วยเป้าหมายยอดขายในปี 60 ตั้งเป้าเติบโต 75% หรือมาอยู่ที่ 800 ล้านบาท จากปีก่อนที่ทำยอดขายได้ 455 ล้านบาท
ขณะเดียวกันบริษัทวางแผนการเปิดโครงการใหม่ในปี 60 จำนวน 2 โครงการ มูลค่าโครงการรวมกว่า 1.6 พันล้านบาท ได้แก่ โครงการคอนโดมิเนียม Aspen Condo Phase B มูลค่า 750 ล้านบาท และโครงการบารานี เรสซิเดนซ์ รังสิต-คลอง3 มูลค่า 850 ล้านบาท
“ในปีนี้บริษัทยังไห้ความสำคัญในการสื่อสารการตลาดอย่างต่อเนื่องทุกช่องทาง เพื่อให้มานะ พัฒนาการ เข้าไปอยู่ในใจของผู้บริโภค และตอกย้ำภาพลักษณ์ของผู้นำไลฟ์สไตล์ด้านที่อยู่อาศัยตาม New Brand Direction ของบริษัท ซึ่งในแต่ละโครงการจะมีการพัฒนา Concept ให้มีความเป็นเอกลักษณ์พิเศษเฉพาะของแต่ละโครงการเพื่อให้ตอบรับกับไลฟ์สไตล์ลูกค้าที่มีการเปลี่ยนแปลงอย่างต่อเนื่อง” นายอภิชาติ กล่าว